**Jords permeabilitet**

**Formål**: at undersøge hvor hurtigt vand trænger gennem sand, ler og muldjord.

**Teori**: skal I selv finde… Men I skal bl.a. finde oplysninger om hvad jordbundens partikelfordeling betyder for jordbundens porøsitet og permeabilitet.

**Materialer**: jordprøve, kajakrør (eller lignende), vat/filterpapir eller finmasket net, trefod med stativ og holder, Bægerglas (250/500 ml), 100 ml måleglas, tidtager, markeringstape, lineal

**Fremgangsmåde**: Hver gruppe arbejder med én jordprøve. Det er derfor nødvendigt at lave datadeling. Åbningen i bunden af kajakrøret lukkes med vat/filterpapir eller fintmasket net.

Jordprøven kommes i et stort bægerglas og gennemvædes med vand.

Fra toppen fyldes kajakrøret med 10,0 cm jordprøve. Kajakrøret spændes fast i holderen på stativet og bægerglasset stilles under og der tilsættes 50 ml vand i toppen af kajakrøret. Marker hvor højt vandet når op på røret ved forsøgets start.

**Resultater og databehandling**: Noter vandsøjlens højde ved start og noter med passende tidsintervaller, hvor meget vandet er sunket. Beregn gennemsnittet for nedsivning for jordtypen og del dataene med de andre grupper. Indtegn nedsivningen som funktion af tiden og beregn nedsivningshastigheden for alle jordtyperne (husk datadeling, så ALLE har data fra ALLE andre grupper). Beregn hvor lang tid det vil tage for vand at sive ned til et grundvandsmagasin i 20 m’s dybde.

**Diskussion**: Forklar resultaterne og relater det til din viden fra teoriafsnittet om jordbundens partikelfordeling og jordpartiklers størrelsesfordeling. Forklar hvad det betyder for vandets bortledning fx efter et stort regnskyl. Diskuter hvor meget bedre lerjord er end sandjord til at rense vandet, inden det når et grundvandsmagasin.